คืนนี้ ตำรวจคาดประชาชนเรือนแสนเข้าร่วมงานปีใหม่ตามสถานที่ใหญ่ทั่วประเทศ กำชับพื้นที่กวดขันความปลอดภัยทุกด้านและเตรียมพร้อมแผนเผชิญเหตุ
พล.ต.อ.ดำรงศักดิ์ กิตติประภัสร์ ผู้บัญชาการตำรวจแห่งชาติ เปิดเผยว่า คาดว่าในช่วงเย็นและช่วงค่ำวันนี้ จะมีประชาชนเดินทางออกมาท่องเที่ยวและร่วมงานเทศกาลปีใหม่อย่างหนาแน่น โดยจุดใหญ่ ๆ ในกรุงเทพมหานคร เช่น บริเวณเซ็นทรัลเวิลด์ คาดว่าจะมีประชาชนเข้าร่วมงาน 60,000 – 100,000 คน ไอคอนสยาม 1,500 – 3,000 คน เอเชียทีค 1,500 – 7,000 คน และวัดยานนาวา,  จังหวัดสมุทรปราการ บริเวณห้างสรรพสินค้าเมกาบางนา เซ็นทรัลเวสต์เกต 500 คน, พื้นที่ตำบลแสนสุข และพัทยา 10,000 – 20,000 คน, ห้างสรรพสินค้าใหญ่ในอำเภอโคราช จังหวัดนครราชสีมา รวมไปถึงพื้นที่อื่น ๆ เช่น สนามช้างอารีน่าจังหวัดบุรีรัมย์ จังหวัดพิษณุโลก เชียงใหม่  ซึ่งได้กำหนดมาตรการรักษาความปลอดภัยในพื้นที่จัดงานเทศกาลปีใหม่ทั้งทางบก ทางน้ำ และการบริหารจัดการเหตุในพื้นที่ โดยกำชับให้เจ้าหน้าที่กวดขันวินัยจราจร เพิ่มความเข้มข้นในการตรวจตรา การเล่นพลุและดอกไม้เพลิง การยิงปืนขึ้นฟ้าและการป้องกันเหตุร้ายในพื้นที่ประชาชนจำนวนมากหรือสถานที่สำคัญ รวมทั้งให้แต่ละพื้นที่กำหนดมาตรการรักษาความปลอดภัย อำนวยความสะดวกการจราจร การเผชิญเหตุฉุกเฉินและเหตุทางการแพทย์เพื่อรองรับการจัดงานเทศกาลปีใหม่ไว้เรียบร้อยแล้ว